**Návrh na udelenie súhlasu NR SR pre ministra financií pred hlasovaním o aktualizácii kľúča na určenie príspevkov v Rade guvernérov Európskeho mechanizmu pre stabilitu**

Európsky mechanizmus pre stabilitu (ďalej len „ESM“, tiež označovaný ako „trvalý euroval“) bol súčasťou druhej vlny balíka opatrení smerujúcich k ozdraveniu a pomoci členským štátom eurozóny vo finančných ťažkostiach s cieľom zabezpečiť stabilitu celej eurozóny. ESM je medzivládna organizácia založená na základe medzivládnej zmluvy.

Dňa 22. júna 2012 bola NR SR schválená Zmluva ktorou sa zriaďuje Európsky mechanizmus pre stabilitu (ďalej len „Zmluva o ESM“). Ratifikačná listina bola pánom prezidentom podpísaná dňa 23. júna 2012. Následne bol dňa 28. júna 2012 v NR SR schválený zákon č. 296/2012 Z. z. o Európskom mechanizme pre stabilitu a o doplnení niektorých zákonov (ďalej len „Zákon o ESM“).

Hlasovacie práva každého člena ESM sa rovnajú počtu akcií, ktoré mu boli pridelené na schválenom základnom imaní ESM. Kľúč na určenie príspevkov upísaného schváleného základného imania je založený na kľúči, podľa ktorého majú národné centrálne banky členov upísané podiely na kapitále Európskej centrálnej banky.

Podľa čl. 42 Zmluvy o ESM sa pre členské štáty eurozóny, ktorých HDP na obyvateľa v trhových cenách bol v roku pred vstupom do ESM nižší ako 75% priemerného HDP na obyvateľa v Európskej únii, uplatňuje dočasná korekcia kľúča po dobu dvanástich rokov odo dňa prijatia eura dotknutým členom. Slovenskej republike pripadá 57 680 akcií, ktoré tvoria 0,8184%-ný podiel na celkovom základnom imaní ESM.

**Kľúč na určenie príspevkov na schválenom základnom imaní** **sa** podľa čl. 11 ods. 3b) Zmluvy o ESM **upraví, ak sa skončí obdobie dvanástich rokov určených pre korekciu** niektorého člena. **K 1. januáru 2020 sa končí dočasná korekcia pre Maltu**, ktorá prijala euro 1. januára 2008, kvôli čomu dochádza k aktualizácii kľúča. Táto zmena sa netýka podielu Slovenskej republiky. **Podiel Slovenskej republiky na základnom imaní ESM zostáva na úrovni 0,8184%.**

**Aktualizácia kľúča na určenie príspevkov bude reflektovaná v prílohách I a II Zmluvy o ESM.** Prílohy sa podľa čl. 11 ods. 6 dopĺňajú na základe rozhodnutia Rady guvernérov ESM. V decembri **prebehne v Rade guvernérov schvaľovanie rezolúcie, ktorá umožní aktualizáciu príloh.**

Slovenskú republiku v Rade guvernérov zastupuje minister financií Ladislav Kamenický. Podľa §4 ods. 4 b) Zákona o ESM sa **na hlasovanie ministra financií v Rade guvernérov ESM o aktualizácii kľúča na určenie príspevkov vyžaduje predchádzajúci súhlas Národnej rady Slovenskej republiky.**

Materiál nebol predložený na medzirezortné pripomienkové konanie. Podľa článku 10 odseku 6 Smernice na prípravu a predkladanie materiálov na rokovanie vlády SR na pripomienkové konanie nemusí byť zaslaný materiál, ktorý obsahuje faktografické údaje, ktoré nie je možné meniť a informatívne materiály, ktoré vláda berie na vedomie. Materiál nezasahuje do pôsobnosti iných orgánov verejnej moci a ani z neho nevyplývajú týmto orgánom nijaké úlohy.